b'\n_START_ARTICLE_\nLietuvos teatro, muzikos ir kino muziejus\n_START_PARAGRAPH_\nLietuvos teatro, muzikos ir kino muziejus\xc2\xa0\xe2\x80\x93 Lietuvos muziejus Vilniuje, Vilniaus g. 41, kult\xc5\xabros \xc5\xa1vietimo \xc4\xafstaiga, renkanti, sauganti, tirianti, restauruojanti ir populiarinanti Lietuvoje ir u\xc5\xbesienyje gyvenan\xc4\x8di\xc5\xb3 lietuvi\xc5\xb3 teatro, muzikos ir kino veik\xc4\x97j\xc5\xb3 k\xc5\xabryb\xc4\x85, meno mokymo \xc4\xafstaig\xc5\xb3, kult\xc5\xabros organizacij\xc5\xb3 k\xc5\xabrybin\xc4\x97s veiklos med\xc5\xbeiag\xc4\x85. Muziejaus steig\xc4\x97jas Lietuvos Respublikos Kult\xc5\xabros ministerija.\n_START_SECTION_\nIstorija\n_START_PARAGRAPH_\nMuziejus \xc4\xafkurtas 1926\xc2\xa0m. Kaune B. Sruogos ir V. Kr\xc4\x97v\xc4\x97s iniciatyva, vadintas Lietuvos universiteto Teatro seminaro muziejumi, 1936\xe2\x80\x931944\xc2\xa0m. Valstyb\xc4\x97s teatro muziejumi. Per Antr\xc4\x85j\xc4\xaf pasaulin\xc4\xaf kar\xc4\x85 muziejaus veikla nutr\xc5\xabko, daug eksponat\xc5\xb3 tais metais \xc5\xbeuvo. 1957\xe2\x80\x931964\xc2\xa0m. Lietuvos teatro draugijos (Aktori\xc5\xb3 nam\xc5\xb3) muziejus, 1964\xe2\x80\x931992\xc2\xa0m.\xc2\xa0\xe2\x80\x93 Lietuvos dail\xc4\x97s muziejaus Teatro ir muzikos skyrius, nuo 1992\xc2\xa0m. Lietuvos teatro, muzikos ir kino muziejus. 1965\xc2\xa0m. atidaryta pirmoji muziejaus paroda. Pirmosios muziejaus patalpos, kurios tuo metu priklaus\xc4\x97 Paminkl\xc5\xb3 apsaugos ir kra\xc5\xa1totyros draugijai, buvo XVIII a. antroje pus\xc4\x97je statytuose Umiastovski\xc5\xb3 r\xc5\xabmuose Trak\xc5\xb3 g. 2. 1996\xc2\xa0m. nutarta pritaikyti muziejui buvusius Ma\xc5\xbeuosius Radvil\xc5\xb3 r\xc5\xabmus (Vilniaus g. 41)\xc2\xa0\xe2\x80\x93 pastat\xc4\x85, kuriame 1795\xe2\x80\x931810\xc2\xa0m. veik\xc4\x97 vie\xc5\xa1asis Vilniaus miesto teatras. Projekto autor\xc4\x97 Gra\xc5\xbeina Elena Juknevi\xc4\x8dien\xc4\x97. 2000\xc2\xa0m. atidaryta nuolatin\xc4\x97 ekspozicija.\n_START_SECTION_\nVeikla\n_START_PARAGRAPH_\nVeikia 5 skyriai: Teatro, Muzikos, Kino, Dail\xc4\x97s, Eksponat\xc5\xb3 apskaitos ir apsaugos. 2007\xc2\xa0m. tur\xc4\x97jo 258 120 eksponat\xc5\xb3. Muziejus turi bibliotek\xc4\x85, kurioje sukaupta apie 24 500 egz. XIX a.\xc2\xa0\xe2\x80\x93 XX a. i\xc5\xa1leist\xc5\xb3 spaudos vienet\xc5\xb3 lietuvi\xc5\xb3 ir u\xc5\xbesienio kalbomis\xc2\xa0\xe2\x80\x93 knygos, natos, pjesi\xc5\xb3 tekstai su re\xc5\xbeisieri\xc5\xb3 pastabomis, periodika, dramaturgija, gro\xc5\xbein\xc4\x97 literat\xc5\xabra._NEWLINE_Teatro skyriuje saugoma Lietuvoje veikusi\xc5\xb3 ir veikian\xc4\x8di\xc5\xb3 dramos teatr\xc5\xb3, lietuvi\xc5\xb3 u\xc5\xbesienyje kurt\xc5\xb3 spektakli\xc5\xb3 nuotraukos, programos, afi\xc5\xa1os, asmeniniai re\xc5\xbeisieri\xc5\xb3, aktori\xc5\xb3, teatro istorik\xc5\xb3 rinkiniai. Asmeninius fondus muziejuje turi Borisas Dauguvietis, Konstantinas Glinskis, Petras Kubertavi\xc4\x8dius, Antanas Sutkus, Andrius Oleka-\xc5\xbdilinskas, Juozas Vai\xc4\x8dkus ir kiti teatro korif\xc4\x97jai._NEWLINE_Muzikos skyriuje kaupiama Lietuvos muzikos teatr\xc5\xb3 spektakli\xc5\xb3 nuotraukos, afi\xc5\xa1os, programos, kompozitori\xc5\xb3, dirigent\xc5\xb3, baletmeisteri\xc5\xb3, atlik\xc4\x97j\xc5\xb3 asmeniniai rinkiniai, koncertini\xc5\xb3 organizacij\xc5\xb3 med\xc5\xbeiaga, plok\xc5\xa1tel\xc4\x97s, muzikos instrumentai. Asmeniniai rinkiniuose\xc2\xa0\xe2\x80\x93 Juozas Bendorius, Konstantinas Galkauskas, Juozas Grybauskas, Aleksandras Ka\xc4\x8danauskas, Juozas Naujalis, Juozas Pakalnis, Kipras Petrauskas, Jadvyga Jovai\xc5\xa1ait\xc4\x97-Olekien\xc4\x97, Antanas Zauka._NEWLINE_Kino skyrius \xc4\xafsteigtas 1992\xc2\xa0m., muziejui tapus savaranki\xc5\xa1ku. Jame saugomi Lietuvoje ir u\xc5\xbesienyje gyvenan\xc4\x8di\xc5\xb3 lietuvi\xc5\xb3 kino k\xc5\xabr\xc4\x97j\xc5\xb3 asmeniniai rinkiniai, kino studij\xc5\xb3 k\xc5\xabrybin\xc4\x97 med\xc5\xbeiaga, kino technika, filmai. \xc4\xaedomus kino technikos rinkinys, kurio nema\xc5\xbe\xc4\x85 dal\xc4\xaf sudaro vieno pirm\xc5\xb3j\xc5\xb3 lietuvi\xc5\xb3 operatori\xc5\xb3 Stepo Uzdono palikimas. Jame yra kino kamer\xc5\xb3, pagamint\xc5\xb3 1930\xe2\x80\x931970\xc2\xa0m., unikalus firmos \xe2\x80\x9eArnold and Richter\xe2\x80\x9c film\xc5\xb3 kopijavimo aparatas._NEWLINE_Dail\xc4\x97s skyriuje saugomi scenografijos eskizai, maketai, sceniniai kostiumai, tapybos ir grafikos k\xc5\xabriniai, kuriuose suk\xc5\xabr\xc4\x97 Henrikas Ciparis, Vladas Did\xc5\xbeiokas, Mstislavas Dobu\xc5\xbeinskis, Vladimiras Dubeneckis, Adomas Galdikas, Viktorija Gatavynait\xc4\x97, Rimtautas Gibavi\xc4\x8dius, Adomas Jacovskis, Aleksandra Jacovskyt\xc4\x97, Juozas Jankus, Jonas Janulis, \xc4\x8ceslovas Janu\xc5\xa1as, Galius Kli\xc4\x8dius, Mykolas Labuckas, Filomena Lin\xc4\x8di\xc5\xabt\xc4\x97-Vaitiek\xc5\xabnien\xc4\x97, Liudas Truikys, Adomas Varnas ir kiti dailininkai._NEWLINE_Eksponat\xc5\xb3 apskaitos ir apsaugos skyrius koordinuoja vis\xc5\xb3 muziejaus skyri\xc5\xb3 apskait\xc4\x85 ir apsaug\xc4\x85._NEWLINE_Muziejus kasmet surengia apie 15 \xc4\xafvairi\xc5\xb3 parod\xc5\xb3, dalyvauja rengiant parodas kitose kult\xc5\xabros \xc4\xafstaigose, organizuoja po 30 susitikim\xc5\xb3, vakar\xc5\xb3, koncert\xc5\xb3, konferencij\xc5\xb3. Kasmet fondai pasipildo apie 10 000 nauj\xc5\xb3 eksponat\xc5\xb3. Muziejus leid\xc5\xbeia parod\xc5\xb3 katalogus, teatr\xc5\xb3 program\xc5\xb3 s\xc4\x85vadus, skelbia fonduose saugomus dokumentus, straipsnius spaudoje \xc4\xafvairiais teatro, muzikos ir kino istorijos klausimais.'